SKRIFTLIG FORESPØRGSEL E-0494/01

af Jeffrey Titford (EDD) til Kommissionen

(22. februar 2001)

Om: HACCP-systemet (Hazard Analysis Critical Control Point)

Jeg har modtaget mange henvendelser fra personer, der er beskæftiget med tilberedning af fødevarer, kødindustrien, restauranter, caféer osv. om konsekvenserne af, at Europa-Kommissionen vedtager HACCP-systemet.

Argumentet mod HACCP er, at det er et system, som blev udarbejdet i USA med henblik på at fremstille sterile fødevarer til rumprogrammet, og at det sandsynligvis vil føre til en forringelse af fødevaresikkerheden i stedet for en forbedring.

Har personalet i Europa-Kommissionen, der er beskæftiget med denne sag, læst en undersøgelse foretaget af Det Britiske Uafhængighedspartis forskningsdirektør, Dr. Richard North, med titlen Fødevaresikkerhed og Den Europæiske Union? I bekræftende fald, hvad er Kommissionens reaktion på de mange argumenter, der fremsættes i denne undersøgelse mod indførelsen af HACCP?

Jeg har modtaget henvendelse fra medlemmerne af Association of Meat Inspectors (Sammenslutningen af kødinspektører), som meddeler mig, at HACCP er fuldstændig uegnet til at kontrollere fødevaresikkerheden i slagterier, simpelt hen ikke kan anvendes i det pågældende miljø og vil føre til en forringelse af fødevaresikkerheden.

Hvorfor foreslår Den Europæiske Union i samarbejde med embedsmændene i Det Forenede Kongerige at fjerne kødkontrol fra regeringens virksomhedsområde og placere den under den private sektors område? Denne politik forekommer uforståelig i betragtning af, at over 46 % af den private industrisektor i 1995 i de første etaper af BSE-krisen i Storbritannien ikke gennemførte den kontrol med risikomateriale, regeringen foreskrev på det pågældende tidspunkt?

Svar afgivet på Kommissionens vegne af David Byrne

(22. maj 2001)

I dette svar er det ikke muligt at reagere på alle bemærkningerne i den analyse (Fødevaresikkerhed og Den Europæiske Union), som det ærede medlem henviser til. Generelt er der ingen indvendinger i analysen Hazard Analysis Critical Control Point (HACCP-systemet) som sådan. Indvendingerne er snarere rettet mod den tvungne gennemførelse af systemet, da der er tale om ét specifikt system, og der er ikke nødvendigvis et forhold mellem fødevaresikkerhed og gennemførelsen af HACCP.

HACCP-systemet er generelt anerkendt i hele verden som den mest hensigtsmæssige måde at sikre fødevaresikkerhed på. Codex Alimentarius, der er det førende videnskabelige organ på området, og de relevante videnskabelige udvalg i Europa er enige i dette. Kommissionen mener derfor, at indførelsen af HACCP-systemet forbedrer fødevaresikkerheden i Europa.

I henhold til Codex Alimentarius kan HACCP anvendes i virksomheder af alle størrelser. I Codex Alimentarius lægger man særlig vægt på gennemførelsen af HACCP i små virksomheder i form af udvikling af specifikke strategier. Kommissionens forslag(1) vil også gøre det lettere at indføre HACCP i små virksomheder. I denne sammenhæng er det vigtigt at notere, at eksperter i vid udstrækning har accepteret generiske tilgange til HACCP som et værktøj for små og mindre udviklede virksomheder.

Det skal ligeledes understreges, at HACCP ikke er et nyt element i EF's lovgivning. I henhold til både Rådets direktiv 93/43/EØF af 14. juni 1993 om levnedsmiddelhygiejne(2) og en række produktspecifikke direktiver skal HACCP-principperne gennemføres i levnedsmiddelvirksomheder.

For så vidt angår bemærkningerne om gennemførelsen af HACCP i slagterier bør der henvises til udtalelsen fra Den Videnskabelige Komite for Veterinærforanstaltninger med henblik på Folkesundheden af 24. februar 2000 om revisionen af kødinspektionsprocedurerne. En af de vigtigste henstillinger i rapporten er, at indførelsen af HACCP i slagterier bør være obligatorisk. Den videnskabelige komites udtalelse stemmer overens med de relevante retningslinjer fra Codex Alimentarius og mere generelt med udviklingen inden for de store kødeksporterende lande uden for Europa. Udtalelsen findes på Internettet(3).

I Hvidbogen om Fødevaresikkerhed(4) meddelte Kommissionen, at den ville udarbejde et forslag til revision af det nuværende kødinspektionssystem. Hovedårsagen hertil var, at det nuværende system ikke behandler de største risici i forbindelse med kød, som er af største vigtighed i dag, og især risici knyttet til forekomsten af skadelige mikroorganismer som salmonella i kød. Kommissionens mål er at forbedre kødsikkerheden ved at gøre kødinspektionen risikobaseret; dette skal ske ved at gennemføre jord-til-bord-metoden og klart definere kødoperatørernes og den officielle inspektørs ansvar. Kommissionen er ved at udarbejde dette forslag sammen med eksperter og repræsentanter fra medlemsstaterne. Der er endnu ikke truffet nogen beslutning om den struktur, som det kommende kødinspektionssystem skal have.

Revisionen af kødinspektionssystemet vil dog ikke betyde, at den kompetente myndighed bliver udelukket fra slagterierne. Den kompetente myndighed spiller fortsat en rolle i sikringen af, at fødevarelovgivningen overholdes.

(1) EFT C 365 E af 19.12.2000.

(2) EFT L 175 af 19.7.1993.

(3) http://europa.eu.int/comm/food/fs/sc/scv/outcome_en.html

opinions.

(4) KOM(1999) 719 endelig udg.